**ETTEPANEK NR 24** – **Loomade müügi keelustamine tänava- ja turukaubanduse korras**

Tänavatel ja turgudel loomade müümisel esineb enam rikkumisi ning müüjad ei suuda tagada turgudel-laatadel loomadele vajalike tingimusi. Ka müüakse turgudel, laatadel ja tänavatel tihitipeale haigeid ja vaktsineerimata loomi ning loomade müük selliselt ei ole piisavalt kontrollitud.

Kaubandustegevuse seadus § 19 lg 2 kohaselt on juba asjakohane piirang kehtestatud tänavakaubandusele - *Tänavakaubanduse korras on lisaks käesoleva paragrahvi lõikes 1 nimetatule keelatud müüa kasutatud tööstuskaupu ning loomi loomakaitseseaduse tähenduses*.

Samas võimaldab seadus jätkuvalt müüa loomi turukaubanduse korras. Kaubandustegevuse seaduse § 19 lg 4 kohaselt võib turukaubanduse korras müüa toidukaupu, loomi ning istikuid, samuti kasutatud tööstuskaupu, sealhulgas mootorsõidukeid, vaid nende kaupade jaoks eraldi piiratud müügikohtades.

Leiame, et vastavaid sätteid tuleks muuta selliselt, et keelatud oleks loomade müük ka turukaubanduse korras.